Ενεργειακή Κοινότητα Som Energia

Η Ενεργειακή Κοινότητα ‘Som Energia’ («Είμαστε Ενέργεια») αποτελεί έναν μη κερδοσκοπικό συνεταιρισμό καταναλωτών πράσινης ενέργειας που ιδρύθηκε τον Δεκέμβριο του 2010 στην πόλη Χιρόνα της Ισπανίας.

 Πώς ξεκίνησε και πού στοχεύει 
Ως εγχείρημα, ξεκίνησε κατόπιν σχετικής πρωτοβουλίας μιας ομάδας καθηγητών και αποφοίτων του Πανεπιστημίου της Χιρόνα , ενώ από την αρχή επιδίωξε την επέκτασή της σε όλη τη χώρα της Ισπανίας, προκειμένου να μπορεί να συμμετάσχει στο συνεταιρισμό οποιοσδήποτε το επιθυμεί, ανεξάρτητα από τον τόπο διαμονής του.

Η δράση της ενεργειακής αυτής κοινότητας στοχεύει αφενός στην παροχή καθαρής ενέργειας στα μέλη της (η Som Energia ως πάροχος ενέργειας), αφετέρου στις συνεχείς επενδύσεις που σχετίζονται με τη δημιουργία έργων παραγωγής ενέργειας από ανανεώσιμες πηγές (η Som Energia ως παραγωγός καθαρής ενέργειας) (Ίδρυμα Χάινριχ Μπελ, 2019).

 Πώς γίνεται κανείς μέλος και πώς επωφελείται 
Στον συνεταιρισμό μπορεί να ενταχθεί οποιοδήποτε άτομο, εταιρεία ή και δημόσιος φορέας ασπάζεται τις αξίες της Som Energia, ενώ η ιδιότητα του μέλους αποκτάται με τη συνεισφορά ποσού ύψους 100€ (συνεταιριστική μερίδα) στο μετοχικό κεφάλαιο του συνεταιρισμού, ποσό που επιστρέφεται στην περίπτωση αποχώρησης από αυτόν.

Η Som Energia παρέχει τη δυνατότητα στα μέλη της να καταναλώνουν ενέργεια προερχόμενη 100% από ανανεώσιμες πηγές (βιομάζα, βιοαέριο, αιολική, ηλιακή, αιολική, φωτοβολταϊκά κ.λπ.), σε τιμή κοντά σε εκείνη της συμβατικής ενέργειας και με χρηματοδότηση που καλύπτεται από τις εθελοντικές οικονομικές συνεισφορές των μελών της.

Βασικότερο πλεονέκτημα του να είναι κανείς μέλος του συνεταιρισμού αποτελεί η πρόσβαση σε υπηρεσίες που παράγονται αποκλειστικά για τα μέλη, όπως κατανάλωση πιστοποιημένης πράσινης ηλεκτρικής ενέργειας και επενδύσεις σε έργα ανανεώσιμων πηγών ενέργειας μικρής κλίμακας, με εξασφαλισμένη οικονομική απόδοση. Παράλληλα, στα μέλη παρέχεται η δυνατότητα συμμετοχής στην ανάπτυξη του συνεταιρισμού μέσω των τοπικών ομάδων, των επιτροπών εργασίας και της Γενικής Συνέλευσης, όπου ισχύει η συνεταιριστική αρχή «ένα πρόσωπο-μία ψήφος».

 Πώς λειτουργεί 
Ο συνεταιρισμός αποτελείται από ένα πλήθος διαφορετικών τοπικών ομάδων (Ανδαλουσία, Αραγονία, Αστούριες, Κανταβρία, Καστίλλη-Λα Μάντσα, Καστίλλη και Λεόν, Καταλονία, Χώρα των Βάσκων, Εστρεμαδούρα, Γαλικία, Βαλεαρίδες Νήσοι, Κανάριες Νήσοι, Μαδρίτη, Μούρθια, Ναβάρρα, Λα Ριόχα, Βαλένθια). Καθεμία από αυτές είναι ανεξάρτητη, με το δικό της καταστατικό λειτουργίας και τις δικές της διαδικασίες και προτεραιότητες, προσαρμοσμένες στις ανάγκες της εκάστοτε τοπικής κοινωνίας · σχηματικά, το άθροισμα των τοπικών ομάδων συγκροτεί τον συνεταιρισμό μέσω μιας δομής «από-κάτω-προς-τα-πάνω» (Ίδρυμα Χάινριχ Μπελ, 2019).

 Η ‘Som Energia’ σε αριθμούς 
Τον Μάιο του 2022 ο συνεταιρισμός μετρούσε περισσότερα από 81.400 μέλη, με τον αριθμό των συμβάσεων που είχε συνάψει να ξεπερνά τις 127.000, ενώ το ποσό που σχετιζόταν με επενδύσεις σε έργα παραγωγής ανανεώσιμων πηγών ενέργειας ξεπερνούσε τα 15,5 εκατομμύρια ευρώ, με την παραγωγή ενέργειας να φτάνει σε επίπεδα της τάξεως των 24,60 GWh ανά έτος.

 Παραπομπές 

 Βιβλιογραφία 
 Ίδρυμα Χάινριχ Μπελ (2019). Χτίζοντας Ενεργειακές Κοινότητες. Η ενέργεια στα χέρια των πολιτών (σελ. 94-96). Θεσσαλονίκη: Ίδρυμα Χάινριχ Μπελ. Διαθέσιμο στο: https://gr.boell.org/sites/default/files/2019-09/Building%20energy%20communities_full%20text.pdf

Κατηγορία:Συνεταιρισμοί